Heila se moordenaars steeds soek wyl Polisie swyg oor erge aanranding - MosselbayonTheline
Die vyf aanvallers wat verlede Sondagaand in 'n plaasaanval buite Stilbaai op Heila Kilian (63) van Springs, haar suster, swaer en 'n vriend losgebrand het, is steeds soek en dit lyk nie of daar enige vordering met die saak gemaak word nie. ('n Moontlike deurbraak is vanaand deur die Polisie bekend gemaak deurdat vyf motordiewe dalk met die aanval verbind word – sien ons FB-blad).
Vroeëre navrae aan die polisie of die ander slagoffers erg aangerand en beseer is, is nooit beantwoord nie. Mosselbaai se SAPD-woordvoerder, kaptein Malcolm Pojie, het Vrydag gesê sover sy kennis strek, was al die slagoffers erg getraumatiseer, maar hy weet nie of iemand gehospitaliseer is vir lewensbedreigende beserings nie. Hy het egter erken hy het nooit self die slagoffers gesien nie en sou probeer vasstel hoe ernstig hul aangerand of beseer is.
Dit blyk nou die groepie mense is so erg aangerand en met die dood gedreig dat Heila se swaer selfs sy bewussyn verloor het. Haar suster, Brenda, is deur die aanvallers agternagesit toe sy probeer wegkom het, erg geslaan en gewurg.
Heila se dogter, Marike, het in 'n onderhoud met Maroela Media gesê hulle vind troos daarin dat Heila oombliklik dood is deur die koeël wat haar hart en longe deurboor het. "Sy het in harmonie met haar familie gesit en kuier en die volgende oomblik was sy in die hemel."
'n Roudiens vir Heila word Woensdag om 10:00 uit die AGS Kerk Lofoord in Springsweg, Strubenvale, in Springs gehou.
Dié plaasaanval in die "vreedsame Suid-Kaap" het 'n kruitvat van opgehoopte woede, frustrasie en magteloosheid onder landsburgers laat ontplof oor die Regering en SAPD se onvermoë en onwilligheid om misdaad en plaasaanvalle hok te slaan. Dié aanval was die sesde landwye plaasaanval in ses dae die afgelope week. Die wreedheid van die aanvalle word dikwels verswyg . . . en 'n mens wonder onwillekeurig hoekom?
Só het Maroela Media berig:
'n Foto van Heila (regs) by haar susters Brenda en Isobel. (Facebook).
Vyf gewapende aanvallers het binne oomblikke uit die donker verskyn en het die groep oorval. Beide mans en Brenda is erg aangerand, tot só 'n mate dat David sy bewussyn verloor het.
"My tannie vertel hulle het haar voete en hande vasgemaak en 'n tou om haar nek gesit. Hulle het gesê hulle gaan haar doodmaak."
Foto: David se bakkie waarin die aanvallers met verskeie wapens en ander besittings gevlug het, is Maandagaand laas by 'n vulstasie in Heidelberg, Wes-Kaap, gesien. Hulle is steeds op vrye voet.
"My ma was versot op haar kleinkinders. Familie was nog altyd vir haar baie belangrik. Ons het regtig alles saamgedoen. Dit is geen raaisel hoekom almal haar as Lovey geken het nie – sy wás liefde. Net 'n ongelooflike mens met 'n ongeloofike hart."
Tipies aan die georganiseerde mens wat Heila was, het sy reeds in 2006 'n koevert in die kluis gebêre met die woorde wat sy graag "eendag" as deel van haar begrafnis wou hê. 'n Gedeelte uit dié teks lui: "Almal wat my lief het, ek weet dat julle my lief het. Ek het julle ook lief. Julle mag my miskien nie meer sien nie,maar ek lewe nog in julle harte, in julle gedagtes en in julle laggies. So moet asseblief nie ophou saam met my lag nie."
0 #1 azexuquhu 2020-07-30 22:16
[censored]: http://mewkid.net/when-is-xuxlya/ [censored] 500 Mg iir.idhc.mosselbayontheline.co.za.dqj.sm http://mewkid.net/when-is-xuxlya/